Sean Banerjee | ওয়েব সিরিজে ‘ডাঃ উজান’ খ্যাত শন

কলকাতা: টেলিভিশন ইন্ডাস্ট্রিতে খুবই পরিচিত মুখ অভিনেতা শন বন্দ্যোপাধ্যায় (Sean Banerjee)। বলা চলে মেয়েদের হার্ট থ্রব। শেষবার এই অভিনেতাকে (Actor) দেখা গিয়েছিল ‘মন ফাগুন’ সিরিয়ালে (Serial) ঋষিরাজ-এর চরিত্রে। এই সিরিয়াল শেষ হওয়ার পর দীর্ঘদিন শনকে আর টেলিভিশন পর্দায় দেখা যায়নি। তাঁর অনুগামীরা অধীর আগ্রহে অপেক্ষা করে রয়েছেন কবে টেলিভিশনের পর্দায় দেখা যাবে অভিনেতাকে। এবার অনুরাগীদের ইচ্ছেপূরণ হতে চলেছে। তবে এবার আর টিভি শোতে নয়, ওটিটি সিরিজে দেখা যাবে তাঁকে। এই সিরিজে শনের দোসর টলিউডের জনপ্রিয় অভিনেত্রী ঐশ্বর্য সেন (Aishwarya Sen)।

জানা গিয়েছে, শন এবং ঐশ্বর্য একসঙ্গে যে ওয়েব সিরিজে কাজ করবেন তা থ্রিলার সিরিজ। সিরিজের গল্প এক দম্পতির সম্পর্কের সমীকরণ নিয়ে। এই দুই চরিত্রে আছেন শন এবং ঐশ্বর্য। সিরিজটি পরিচালনা করছেন ‘তানসেনের তানপুরা’ খ্যাত পরিচালক সৌমিত্র চট্টোপাধ্যায়। বর্তমানে শোর শ্যুটিং নিয়ে ব্যস্ত কলাকুশলীরা। বেশির ভাগ শুটিং হয়েছে ভাইজ্যাগে। তবে, কিছু শুটিং কলকাতায় হবে বলে জানা গিয়েছে।  যদিও নির্মাতারা এখনই এই সিরিজ় নিয়ে মুখ খুলতে চাইছেন না। ছোট পর্দার জনপ্রিয় অভিনেতা শন এই প্রথমবার ওয়েব সিরিজে কাজ করবেন। তবে, ঐশ্বর্য আগে ওয়েব সিরিজে কাজ করেছেন।

আরও পড়ুন:Hema Malini | Metro Rail | এই গরমে মেট্রো-অটোতে যাতায়াত করছেন হেমামালিনী! কি কারণে!

২০১৮ সালে আমি সিরাজের বেগম ধারাবাহিকের হাত ধরে বিনোদন জগতে প্রবেশ করেছিলেন শন বন্দ্যোপাধ্যায় (Sean Banerjee))। ওই সিরিয়ালে প্রয়াত অভিনেত্রী পল্লবী দের বিপরীতে দেখা গিয়েছিল তাঁকে। প্রথম থেকেই ভক্তদের মন জিতে নিয়েছিলেন তিনি। ২০১৯ সালে ওই আমি সিরাজের বেগম শেষ হয়ে যাওয়ার পর ওই বছরই এখানে আকাশ নীল ধারাবাহিকে ডা. উজান চট্টোপাধ্যায়ের বেশে ছোটপর্দায় এন্ট্রি নিয়েছিলেন শন। ওই সিরিয়ালে শনের বিপরীতে দেখা যায় অনামিকা চক্রবর্তীকে। ২০২০ সালে শেষ হয় এখানে আকাশ নীল। এরপর ২০২১ সালের ২৬ জুলাই মন ফাগুন ধারাবাহিকে কাজ করতে শুরু করেন শন। যেখানে শনের বিপরীতে দেখা গিয়েছিল সৃজলা গুহকে। গত বছর ২১ অগাস্ট শেষ হয়ে যায় ওই ধারাবাহিক। তারপর লম্বা একটা বিরতি নিয়েছিলেন শন।

অন্যদিকে, ঐশ্বর্য সেনও (Aishwarya Sen) টিভি এবং ফিল্ম ইন্ডাস্ট্রির জনপ্রিয় মুখ। ‘পুণ্যি পুকুর’, ‘ইচ্ছে নদী’, ‘পটল কুমার গানওয়ালা’, ‘শুভ দৃষ্টি’, ‘শ্বশুরবাড়ি জিন্দাবাদ’, ‘কোরা পাখি’তে কাজ করেছেন তিনি। ‘পান্ডব গোয়েন্দা’ সিরিয়ালের এপিসোডে ছিলেন ঐশ্বর্য। এছাড়াও ‘উড় যা রে’ নামের হিন্দি ছবিতে কাজ করেছেন তিনি। ‘দিলখুশ’ সিনেমায় দেখা গিয়েছিল তাঁকে। ‘উৎসবের পরে’, ‘ফ্ল্যাটমেট’, ‘সন্ধ্যে নামার পরে’ নামের ওয়েব সিরিজে কাজ করেছেন তিনি। ‘এনক্রিপ্টেড’ নামের একটি থ্রিলার সিরিজের অংশ ছিলেন ঐশ্বর্য। সম্প্রতি ‘হৃদয়পুর’ ছবিতেও তিনি অভিনয় করেছেন। তবে সেই ছবি আপাতত মুক্তির অপেক্ষায়।